Imtella' Awwissu 17, 2021 - Aġġornata 17 Ta' Awwissu, 2021 4:33pm Rapport: Mario Xuereb Il-Bank Ċentrali ta' Malta qed jipprevedi żieda fil-konsum privat u fl-esportazzjoni li flimkien għandhom jixprunaw l-ekonomija biex tikber b'rata mgħaġġla aktar milli previst. Dan it-tkabbir se jkun possibbli minkejja li t-turiżmu għadu ma ġiex f'tiegħu għalkollox. Sadanittant huwa mistenni li d-defiċit din is-sena jkun ta' 9.9 fil-mija iżda jinżel hekk kif jiskadu l-miżuri tal-Covid-19. Il-Bank Ċentrali ta' Malta qed ibassar li f'dawn it-tliet snin li ġejjin l-ekonomija Maltija tikber b'rata ogħla minn dik prevista oriġinarjament – b'0.2 fil-mija din is-sena u b'0.4 mija s-sena d-dieħla aktar milli kien mistenni. It-tkabbir se jkun xprunat minn konsum privat u minn esportazzjoni akbar, riżultat tar-rata għolja tat-tilqim fl-ewwel każ u ta' domanda akbar minn barra minn Malta fit-tieni każ. Skont il-Bank Ċentrali l-ekonomija Maltija se tikber b'5.1 fil-mija (2021) din is-sena, b'5.9 fil-mija (2022) is-sena d-dieħla u b'4.7 fil-mija fl-2023. F'dan it-tkabbir ma jirriżultax is-sehem tat-turiżmu li ma laħaqx ir-ritmi mbassra oriġinarjament. Filwaqt li l-Bank Ċentrali qed jgħid li s-suq tax-xogħol huwa mistenni li jibqa' reżiljenti bħal sena ilu, in-nuqqas ta' ħaddiema se jkun qed jillimita l-irkupru ekonomiku. Għaldaqstant it-tkabbir fl-impjiegi huwa mistenni li jkun moderat, parzjalment minħabba xi restrizzjonijiet fuq l-ivvjaġġar. Fl-istess ħin, is-sigħat tax-xogħol huma mistennija li jerġgħu lura, bil-mod il-mod, għan-normal. Din is-sena l-iżbilanċ fil-finanzi tal-Gvern huwa mistenni li jonqos bi ftit għal 9.9 fil-mija tal-PDG. Skont il-Bank Ċentrali id-defiċit mistenni jonqos b'mod sostanzjali fis-sentejn ta' wara biex ikun niżel għal 4.1 fil-mija tal-PGD fl-2023, hekk kif ikunu skadew il-miżuri tal-Covid u jkomplu jitjiebu l-kundizzjonijiet ekonomiċi. Sa sentejn oħra id-dejn pubbliku huwa mistenni li jmiss it-63.8 fil-mija. Sadanittant, skont il-Bank Ċentrali r-riskji għall-inflazzjoni huma meqjusa li se jiżdiedu. Filwaqt li l-finanzi pubbliċi jaf juru defiċit akbar minn dak imbassar minħabba l-ħtieġa li tingħata għajnuna mill-istat lill-Air Malta.